39. schôdza NR SR - 8.deň - A. dopoludnia
Dátum: 2025-09-19
Poslanec: Plaváková, Lucia (PS)
Druh vystúpenia: Vystúpenie v rozprave

6. Ďakujem veľmi pekne za slovo. Tak sme tu opäť v piatok v takej komornej atmosfére pri prerokovávaní návrhov zákonov z dielne ministerstva spravodlivosti. A hoci teda je tu naozaj veľmi pokojná atmosféra, ide o veľmi zásadné zmeny, ktoré nám tu minister spravodlivosti predkladá, obzvlášť novelu zákona o sudcoch a prísediacich, o ktorej prebieha aktuálna rozprava. Ja by som len krátko zhrnula, čo sme si už prediskutovali aj v prvom čítaní. Sme presvedčení o tom, že touto novelou minister Boris Susko sa snaží zvrátiť reformné procesy v súdnictve a v zásade ho vrátiť do harabinovských čias, čo je mimoriadne nebezpečné. Nehovoriac o tom, že je to aj dôkazom nezáujmu o efektivitu súdnictva v prospech bežných ľudí a ani tu nevidíme záujem o zvýšenie dôveryhodnosti súdnictva. Naozaj tá úroveň dôvery voči súdnictvu na Slovensku je v katastrofálnom stave v porovnaní s číslami, ktoré sú v priemere v Európskej únii. Dôležitú úlohu v tomto spätnom chode ministra Suska má Súdna rada, ktorej týmto návrhom zákona pridáva pán minister ďalšie kompetencie, ktoré ju posilnia a v podstate jej dajú moc nad sudcami a sudkyňami. Súdna rada má v dôsledku novely získať kontrolu nad zložením disciplinárnych senátov, má získať tiež väčšiu kontrolu nad hodnotením sudcov, keďže jej pribudne právomoc metodicky riadiť a usmerňovať hodnotiace komisie a dokonca vykonávať dohľad nad činnosťou hodnotiacich komisií. Čiže sa presúva disciplinárna navrhova... disciplinárna právom sa má presunúť z predsedu Súdnej rady na celú Súdnu radu. Súdna rada tak bude mať pod kontrolou hodnotenie sudcov, návrhy na disciplinárne konanie, aj zloženie disciplinárnych senátov, ktoré o disciplinárnych podnetoch rozhodujú. Vieme si asi v praxi predstaviť, k čomu to bude viesť v prípade nepohodlných sudcov a sudkýň, ktoré sú už v dnešnej dobe šikanovaní a prenasledovaní. Ako sa uvádzalo aj už v dôvodovej správe ešte v MPK, celá táto novela vlastne vychádza z vôle Súdnej rady. V zásade kopíruje stanoviská Súdnej rady jedna k jednej. Ďalšou dôležitou zmenou, ktorá je obsiahnutá v tejto novele, je zmena fungovania disciplinárnych senátov a zmena teda na dvojinštančné konanie, voči ktorému by sme my v Progresívnom Slovenskom nemali v zásade výhrady až na to, akým spôsobom sú stanovené podmienky pre zloženie týchto disciplinárnych senátov. V súčasnosti platí, že o disciplinárnych previneniach sudcov rozhodujú päťčlenné senáty Najvyššieho správneho súdu, kde väčšinou majú sudcovia tohto súdu. Minister spravodlivosti to chce zmeniť a po novom majú byť tie konania dvojstupňové. To je jedna zmena. Ale v prvom stupni majú rozhodovať trojčlenné senáty, kde len predseda bude sudcom Najvyššieho správneho súdu, ostatní dvaja budú z mimo prostredia Najvyššieho správneho súdu. V odvolacom konaní bude rozhodovať päťčlenný senát, kde jeden sudca bude z Najvyššieho správneho súdu ako predseda, jeden ďalší ďalší sudca ako člen a zvyšní mimo prostredia Najvyššieho správneho súdu. Väčšinu teda v obidvoch stupňoch konania získajú ľudia, ktorí nie sú sudcami a sudkyňami Najvyššieho správneho súdu. Zároveň sa zavádza podmienka, v dôvodovej správe je to vysvetlené ako zjednotenie dĺžky praxe pre ľudí, ktorí môžu byť členmi a členkami tohto senátu a v konečnom dôsledku sa posilní skutočnosť, že budú rozhodovať ľudia, ktorí majú dlhoročné väzby vo vzťahu k iným sudcom a sudkyniam, čo je teda opak toho, kam reformný proces smeroval. Zaujímavé je na tejto novele tiež, že v čase konsolidácie minister Susko prináša novelu s negatívnymi dopadmi na štátny rozpočet. A namiesto disciplinárnych sudcov a sudkýň, ktoré vykonávajú činnosť v rámci svojej štandardnej odmeny, sa tu stanovujú príplatky. Čiže ľuďom vyťahujeme peniaze z ich peňaženiek touto ožobračovacou konsolidáciou, ktorú tu máme na tejto schôdzi na prerokovanie, ale tu vytvárame systém úplne zbytočne, kde sa budú míňať peniaze zo štátneho rozpočtu. Tak mne to nejako nevychádza. Tak buď konsolidujeme, alebo nekonsolidujeme. Ale v podstate je to presne v súlade s tým, ako sme doposiaľ nepočuli nič vo vzťahu k tomu, ako chce šetriť štát na tej výdavkovej stránke, ako chce tam škrtať, pretože konsolidácia zatiaľ, ktorá bola predložená, je len o tom, že všetko majú zaplatiť bežní ľudia. Vzhľadom na tieto zásadné, škodlivé zmeny, ktoré som pomenovala, určite ich viacej ešte rozvinú aj kolegovia, kolegyne z opozície, by som chcela opätovne navrhnúť, pán spravodajca, aby bol zákon vrátený na dopracovanie. Keďže však neočakávam, že by koalícia tento návrh na vrátenie podporila, my sme pripravili aj pozmeňujúce návrhy, ktoré sa venujú trom oblastiam. Tou prvou je dĺžka praxe, kde navrhujeme zachovať aktuálny stav trvania právnickej praxe ako podmienky pridelenia sudcom na súdy správneho súdnictva. Tým druhým je, sú zachovanie podmienky jazykových znalostí a psychologického hodnotenia teda podľa aktuálneho stavu pri postupe na vyšší súd, kde sa teda v súčasnej dobe vyžadujú, vyžaduje aj skúška z cudzieho jazyka, ako aj psychologické hodnotenie. Myslíme si, že tieto odborné a osobnostné požiadavky sú naozaj dôležité pre sudcov a sudkyne a pre kvalitu samotného rozhodovania a súdnictva ako takého a považujeme ich za úplne adekvátne, vhodné a želané v záujme zabezpečenia čo najlepšej kvality súdov. Tým tretím, ten sa týka tých samotných disciplinárnych senátov, kde v zásade navrhujeme vypustenie celej tejto zmeny, ktorú predložil pán minister Susko, s tým, že môže byť debata o tom, akým spôsobom sa následne nastaví ten proces prípadného dvojinštančného konania, ale ten spôsob, akým to minister Susko predložil, vrátane zloženia tých senátov a celej hierarchie disciplinárnych senátov, nepovažujeme za šťastný z dôvodov, ktoré som už pomenovala. Čiže tieto tri pozmeňujúce návrhy sme predložili a teraz ich prečítam v poradí, ako sme ich predložili. Asi zastaviť čas, nie... (Prerušenie vystúpenia predsedajúcim.) Raši, Richard, podpredseda NR SR Čiže stopnite čas, kým pôjdu pozmeňujúce návrhy. Nech sa páči. Plaváková, Lucia, poslankyňa NR SR Pozmeňujúci návrh poslankýň Národnej rady Slovenskej republiky Lucie Plavákovej, Zuzany Števulovej a poslanca Branislava Vanča k vládnemu návrhu zákona, ktorým sa mení a dopĺňa zákon č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, tlač 816. V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladáme nasledujúci pozmeňujúci návrh k vládnemu návrhu zákona, ktorým sa mení a dopĺňa zákon č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, tlač 816. Vo vládnom návrhu zákona navrhujeme túto zmenu: 1. V čl. I sa vypúšťa bod 2. Ostatné novelizačné body v čl. I sa primerane prečíslujú. 2. V čl. I sa vypúšťa bod 8. Ostatné novelizačné body v čl. I sa primerane prečíslujú. Pozmeňujúci návrh číslo 2. Pozmeňujúci návrh poslankýň Národnej rady Slovenskej republiky Lucie Plavákovej, Zuzany Števulovej a poslanca Branislava Vanča k vládnemu návrhu zákona, ktorým sa mení a dopĺňa zákon č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, tlač 816. V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladáme nasledujúci pozmeňujúci návrh k vládnemu návrhu zákona, ktorým sa mení a dopĺňa zákon č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, tlač 816. Vo vládnom návrhu zákona navrhujeme túto zmenu: V čl. I sa v bode 26 v § 27g za slovo „len“ vkladajú slová „prekladu z cudzieho jazyka, psychologického posúdenia a“. Pozmeňujúci návrh číslo 3. Pozmeňujúci návrh poslankýň Národnej rady Slovenskej republiky Lucie Plavákovej, Zuzany Števulovej a poslanca Branislava Vanča k vládnemu návrhu zákona, ktorým sa mení a dopĺňa zákon č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, tlač 816. V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladáme nasledujúci pozmeňujúci návrh k vládnemu návrhu zákona, ktorým sa mení a dopĺňa zákon č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, tlač 816. Vo vládnom návrhu zákona navrhujeme tieto zmeny: 1. V čl. II sa vypúšťajú body 5 až 8. Ostatné novelizačné body v čl. 2 sa primerane prečíslujú. 2. V čl. III sa vypúšťa bod 4. Ostatne novelizačné body v čl. 3 sa primerane prečíslujú. 3. Čl. IV sa vypúšťa. Ostatné novelizačné články sa primerane prečíslujú. 4. Čl. V znie: „Čl. V Tento zákon nadobúda účinnosť 1. novembra 2025 okrem čl. I bodov 1 až 37, 39 až 44, čl. II bodov 1 až 4 a 9 až 17, čl. III, ktoré nadobúdajú účinnosť 1. februára 2026.”. Skončila som, pán predseda.